**ΠΑΡΑΜΥΘΙ- ΠΕΙΡΑΜΑ**

**ΟΙ 5 ΚΟΤΟΥΛΕΣ ΣΠΕΡΝΟΥΝ ΣΙΤΑΡΙ…**

Μια φορά κι έναν καιρό σε ένα αγρόκτημα ζούσαν 5 όμορφες κοτούλες, μία κοκκινη, μία κιτρινη, μία καφέ, μία άσπρη και μια μαύρη.. Μια μέρα εκεί γύρω που τριγυρνούσαν βρήκαν λίγο σιτάρι.

-Να το σπείρουμε για να έχουμε περισσότερο σκέφτηκαν. Αφού το μοίρασαν πήραν από ένα ίδιο γλαστράκι και ξεκίνησαν το φύτεμα. Όλες έβαλαν χώμα στο γλαστράκι τους και έσπειραν το σιτάρι.

Η κίτρινη κοτούλα είπε: - Εγώ θα το ποτίσω και θα το βάλω δίπλα στο παράθυρο μέσα στο σπίτι. Πότισε το σιτάρι της και έβαλε το γλαστράκι στο περβάζι του παραθύρου μέσα στο σπίτι.

Η κόκκινη κοτούλα είπε: -Α, εγώ θα το ποτίσω και θα το βάλω μέσα στο ντουλάπι για να μην μου το κλέψει κανείς. Έτσι και έκανε.

Η καφέ κοτούλα είπε: - Το δικό μου γλαστράκι θα το βάλω έξω από το σπίτι για να έχει αέρα. Αφού πότισε το σιτάρι, τοποθέτησε το γλαστράκι δίπλα στο παράθυρο έξω από το σπίτι.

Η άσπρη κοτούλα είπε: Το δικό μου, θα το βάλω μέσα στο ψυγείο γιατι νομίζω ότι εκεί θα μεγαλώσει γρηγορότερα. Πότισε το σιτάρι, έβαλε το γλαστράκι μέσα σε μια σακούλα και το τοποθέτησε στην πόρτα του ψυγείου.

Η μαύρη κοτούλα που ήταν και λίγο ξεχασιάρα, έβαλε το δικό της γλαστράκι με το σιτάρι πάνω, ψηλά στο ντουλάπι και ξέχασε να το ποτίσει.

Όλες οι κοτούλες έριχναν λίγο νερό στο σιτάρι τους κάθε δύο μέρες , εκτός από την μαύρη την ξεχασιάρα κοτούλα.

Τι νομίζετε ότι έγινε; Φύτρωσε το σιτάρι στις γλαστρούλες; Για να το μάθετε, κάντε ότι έκαναν οι κοτούλες και παρατηρήστε την εξέλιξη.

Καταγράψτε τις παρατηρήσεις σας.